《贺新郎 研山堂席上赠歌儿阿陈》
清代·王策

桂院秋如水。画廊边、幽泉皱石，湘纹明绮。密翠浓金香雾里，捧出羊车小史。

按檀板、嫩莺声脆。憔悴鬓丝禅榻客，又一番、灯下消魂死。

歌未阕，已沉醉。

妙龄绝艺真无二。看当筵、轻嘲浅谑，总含深意。世上飘零惟我汝，难得今宵相对。

休自逊、青衣班辈。丸髻清歌施粉黛，是六朝、名士都如此。

聊一笑，我狂矣。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。